A BIZOTTSÁG HATÁROZATA,
(2004. október 14.)
a Spanyolországban előforduló kéknyelvbetegség elleni védekezési intézkedésekről
(az értesítés a B(2004) 4055. számú dokumentummal történt)
(EGT vonatkozású szöveg)
(2004/697/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2002/33/EK tanácsi rendelettel (1) módosított, az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EK tanácsi irányelvre (2) és különösen annak 10. cikke (3) bekezdésére,
mivel:
(1)
2004. október 13-án a kéknyelvbetegségre vonatkozóan Spanyolország által bevezetett felügyeleti program a kéknyelvbetegség vírusának terjedését mutatta ki Dél-Spanyolország Cadix tartományának keleti részén.
(2)
A betegség továbbterjedésének megakadályozása érdekében a spanyol hatóságok megtiltották a kéknyelvbetegségre érzékeny fajokhoz tartozó állatok, valamint azok spermájának, petesejtjeinek és embrióinak a Cadix, Sevilla és Malaga tartomány területéről, valamint a Cordoba, Granada és Huelva tartomány egyes járásaiból történő szállítását.
(3)
A kéknyelvbetegség szerepel az Állategészségügyi Világszervezet (OIE) A. listáján. Terjedése súlyos veszélyt jelent a Közösség számára, és a nemzetközi kereskedelemre is befolyással lehet.
(4)
A világosság és átláthatóság érdekében ajánlatos meghozni közösségi szinten a betegség terjedésének megakadályozását célzó intézkedéseket, különösen a kéknyelvbetegségre érzékeny fajokhoz tartozó állatok, valamint azok spermájának, petesejtjeinek és embrióinak a spanyol hatóságok által korlátozásoknak alávetett régiók területéről történő szállítására vonatkozóan. Ezek az intézkedések figyelembe veszik a spanyol hatóságok által már meghozott intézkedéseket.
(5)
Mindaddig, míg az Élelmiszerlánc- és Állategészségügyi Állandó Bizottság össze nem ül, a Bizottságnak az érintett tagállammal együttműködve ideiglenes védekezési intézkedéseket kell hoznia az érzékeny fajokhoz tartozó élőállatoknak az érintett régiókból történő szállítására vonatkozóan,
ELFOGADTA EZT A HATÁROZATOT:
1. cikk
Spanyolország megtiltja a kéknyelvbetegségre érzékeny fajokhoz tartozó élőállatok, valamint azok spermájának, petesejtjeinek és embrióinak az e határozat mellékletében felsorolt járások területéről történő szállítását.
2. cikk
A tagállamok kereskedelmi rendelkezéseiket e határozattal összhangban módosítják, és erről haladéktalanul értesítik a Bizottságot.
3. cikk
E határozatot a helyzet változására és a spanyol hatóságok által lefolytatott vizsgálatok eredményére figyelemmel felül kell vizsgálni.
E határozatot az Élelmiszerlánc- és Állategészségügyi Állandó Bizottság 2004. október 19-i ülésén felül kell vizsgálni.
4. cikk
Ennek a határozatnak a tagállamok a címzettjei.
Kelt Brüsszelben, 2004. október 14-én.